Una edició anterior del mercat gastronòmic Taste All Those a la UB.

De temporada, proximitat, artesanal, ecològic i biodinàmic. Aquestes són les principals etiquetes del nou mercat de pagès que s’instal·larà aquest cap de setmana a la Universitat de Barcelona per atreure els foodies, com s’anomena en temps d’anglicismes als amants de la bona teca. Però Taste All Those no serà només un espai per comprar productes frescos, sinó també un lloc per degustar. La nova fórmula per seduir els consumidors passa per combinar el menjar de carrer amb un mercat de productors i artesans en un ambient de festival de primavera.

Si sou dels que etiqueteu amb la paraula foodie les captures a Instagram del que ingeriu en bars i restaurants, us agradarà la combinació que estrenen els impulsors d’All Those Food Market. Després de tres edicions del seu mercat gastronòmic, amb parades de degustació de restaurants i food trucks, la nova proposta incorpora més d’una vintena de productors i artesans perquè hi pugueu fer la compra setmanal.

El producte fresc serà el protagonista d’un mercat amb “ànima sostenible, local i de temporada”, segons expliquen els organitzadors, que esperen repetir la mateixa fórmula els propers 8 i 9 d'octubre i convertir aquest nou mercat de pagès enmig de la ciutat en una cita mensual a partir del 2017.

Més val que hi aneu amb el cistell perquè hi trobareu fruita i verdura ecològica d’El Tros d’Ordal, cultivada per un grup de joves a Subirats (Alt Penedès), a més dels productes conreats seguint les lleis de la biodinàmica de Camí Natural, que tenen l’hort a Viladecans (Baix Llobregat), o les llavors ecològiques de Biogranum, perquè conreeu vosaltres mateixos les hortalisses.

Camí Natural ofereix verdura seguint els mètodes de la biodinàmica.

En la secció de cereals trobareu les varietats antigues de La Garbiana Pagesa, que tenen molí propi de pedra per fer les farines, procedents de cultiu ecològic, i un forn de llenya on couen el pa. Directe del forn i amb masses que han reposat el seu temps també trobareu els pans de Cloudstreet Bakery, que elaboren receptes tradicionals amb un forn de llenya centenari.

Les plantes aromàtiques i medicinals també tindran el seu racó, procedents d’Herbes de la Conca, cultivades a la Conca de Barberà, o de Natural Subirats, directes de l’Alt Penedès. D'olis n’hi haurà d’Aromàtics del Mediterrani, una empresa de tres joves de la Segarra, i Olivares Series, un oli puríssim de Tarragona. Els productes làctics seran de La Selvatana, una granja ecològica de Campllong (Gironès), i els formatges, de Mas d’Eroles, Valette o Formatgeries l’Oliva.

A més, també hi trobareu els embotits de Cal Rovira, fets seguint formes tradicionals i controlant tots els processos, des del cultiu dels aliments per als porcs fins a l’elaboració dels embotits. De peix també n’hi haurà, el de La Platgeta, una empresa familiar de la Barceloneta, que assegura que el peix que menjareu fa poques hores que ha sortit de l’aigua. Completen l’oferta les sorprenents melmelades de Rosons, el te de Bebe-Té o la xocolata líquida de Sr. Brown.

Degustar amb el cistell ple

Abans o després d'haver fet la compra, podreu omplir el pap amb les delícies de xefs i restaurants de la ciutat que oferiran les seves receptes en una versió de carrer. Els productes locals i de temporada seran la matèria primera dels cuiners de Sudestada, Tandoor, Casa Xica o Caravelle. Entre l’oferta de begudes, les cerveses de Garage Beer Co o els sucs premsats en fred de Mother, i com a colofó, els gelats de Delacrem o els pastissos de The Cake Man.

Sense música no hi ha festival, i d’això se n’encarregarà el col·lectiu BeMyDj. Però sense un espai per entretenir els nens tampoc, cosa que solucionaran els tallers infantils per despertar en els més menuts l’interès pel bon gust i l'alimentació saludable, perquè els pares foodies puguin seguir de festival.